CONSILIUL LOCAL AL MUNICIPIULUI CRAIOVA  

HOTĂRÂREA NR. 266
           Consiliul Local al Municipiului Craiova, întrunit în şedinţa ordinară din data de 30.10.2008;

    Având în vedere raportul nr.149488/2008 întocmit de Direcţia Economico-Financiară prin care se propune modificarea Hotărârii Consiliului Local al Municipiului Craiova nr. 318/2002 referitoare la închirierea prin licitaţie publică, a terenurilor situate în incinta  unităţilor de învăţământ preuniversitar  în scopul amplasării unor chioşcuri în care să se comercializeze produse de papetărie, librărie, panificaţie, patiserie, dulciuri, răcoritoare şi alte activităţi conexe procesului de învăţământ şi rapoartele comisiilor de specialitate ale Consiliului Local al Municipiului Craiova nr.168, 170, 171, 172, 175/2008; 

În conformitate cu prevederile Legii nr.213/1998 privind proprietatea publică şi regimul juridic al acesteia şi Ordinul Ministrului Sănătăţii Publice nr.1563/2008 privind „Lista alimentelor nerecomandate preşcolarilor şi şcolarilor şi a principiilor care au stat la baza unei alimentaţii sănătoase pentru copii şi adolescenţi”; 

     În conformitate cu prevederile art.36 alin.2 lit.d coroborat cu alin.6 lit.a, pct.1, art.45 alin.1 din Legea nr.215/2001, republicată, privind administraţia publica locală;

hotărĂŞte:

Art.1.   Se aprobă modificarea Hotărârii Consiliului Local al Municipiului Craiova nr. 318/2002, care va avea următorul conţinut:

                  „Art.1. Se aprobă închirierea prin licitaţie publică a terenurilor situate în incinta unităţilor de învăţământ preuniversitar în scopul amplasării unor chioşcuri în care să se comercializeze produse de papetărie, librărie şi alimente cu excepţia celor conţinute în lista alimentelor nerecomandate preşcolarilor şi şcolarilor, prevăzute în anexa care face parte integrantă din prezenta hotărâre, în următoarle condiţii:

· Realizarea construcţiilor metalice provizorii numai din aluminiu, materilae plastice şi geam termopan: dotarea cu firme luminoase care să conţină şi datele de identificare a agentului economic şi cu iluminat de securitate pe timp de noapte

· Întreţinerea corespunzătoare a trotuarelor, spaţiilor verzi din faţa chioşcurilor

· Chiriaşii să facă dovada că deţin europubele ecologice necesare colectării şi depozitării deşeurilor rezultate din activitatea desfăşurată”.

Art. 2.  Pe data prezentei hotărâri, contractele de  închiriere​ în executare, se modifică în mod corespunzător.
 Art.3. Conducătorii instituţiilor de învăţământ, în calitate de ordonatori terţiari de credite, titulari ai contractelor de închiriere, vor lua măsuri ca în termen de 30 de zile de la comunicarea hotărârii să încheie  acte adiţionale la contractele de închiriere privind modificarea obiectului de activitate, potrivit art.1  din prezenta hotărâre.
Art.4. Primarul Municipiului Craiova, prin aparatul de specialitate: Serviciul Administraţie Publică Locală, Direcţia Economico-Financiară şi Direcţia Patrimoniu vor aduce la îndeplinire prevederile prezentei hotărâri.

